KLASA: 615-01/25-01/01

UR.BROJ: 2214-1-381-25-1

Pregrada, 14. ožujka 2025.

**GRADSKO VIJEĆE**

**GRAD PREGRADA**

Josipa Karla Tuškana 2

49218 Pregrada

**PREDMET: Zahtjev za prethodnu suglasnost za priključenje Muzeja grada Pregrade certificiranoj Kulturnoj ruti Vijeća Europe: „*Europske rute povijesnih ljekarni i ljekovitih vrtova – Aromas Itinerarium Salutis“*,**

***dostavlja se***

Poštovani,

Muzej grada Pregrade zaprimio je 4. veljače ove godine prijedlog Marina Pintura, voditelja JGL Muzeja farmacije iz Rijeke, nacionalnog koordinatora *„Europske rute povijesnih ljekarni i ljekovitih vrtova“*, s pozivom za priključenje Muzeja grada Pregrade ovoj kulturnoj ruti.

Riječ je o kulturnoj ruti pod nazivom [„Europske rute povijesnih ljekarni i ljekovitih vrtova – Aromas Itinerarium Salutis“](https://aromassalutis.eu/en/), koja je prošle godine postala certificirana Kulturna ruta Vijeća Europe.

Naš grad, odnosno Muzej grada Pregrade pozvan je na priključenje ovoj ruti zbog prve organizirane industrijske proizvodnje lijekova u Hrvatskoj i u ovom dijelu Europe. Osim Ljekarničke zbirke Thierry koja čini sastavni dio stalnog postava Muzeja grada Pregrade, u Pregradi se nalazi i jedna od rijetkih sačuvanih povijesnih ljekarni, a smještena je u zgradi nekadašnje tvornice lijekova obitelji Thierry de Chateauvieux.

Nakon uspostave kontakta i izraza naše zainteresiranosti za pristupanje ovoj Kulturnoj ruti, na pristupanje nas je pozvala i predsjednica organizacije *Aromas Itinerarirum Salutis. The European Route of Historic Pharmacies and Medicinal Gardens – Cultural Route of the Council of Europe*, gđa Marisa Luisa Vázquez de Ágredos Pascual, profesorica na Odsjeku za povijest umjetnosti Sveučilišta u Valenciji, Španjolska, kao i izvršna tajnica organizacije gđa Simona Tardi s Fakulteta za geografiju i povijest Sveučilišta u Valenciji, Španjolska, gdje se nalazi i službeno sjedište ove kulturne rute.

Muzej grada Pregrade priključenjem ovoj ruti stječe veću vidljivost i priznanje na europskoj i međunarodnoj razini, mogućnosti razmjene dobrih praksi i istraživanja s drugim muzejima, sveučilištima i institucijama koje su specijalizirane za ljekarničku baštinu, prilike za sudjelovanje u projektima i aktivnostima kroz pristup znanstvenim, edukativnim i turističko-promotivnim događanjima na europskoj razini, a pristupanjem ovoj ruti Pregrada kao kulturna destinacija može unaprijediti razvoj održivog turizma visoke kvalitete. Godišnja članarina za redovite članove rute iznosi 500,00 EUR.

Osim službenog Pisma namjere s izrazom želje za priključenjem ovoj kulturnoj ruti te ispunjenim prijavnim obrascem za članstvo, prijava našeg muzeja mora sadržavati i službenu odluku gradskog vijeća, odnosno službeni dokument od strane lokalne vlasti koji odobrava članstvo Muzeja grada Pregrade u ovoj kulturnoj ruti.

Smatram da bi pristupanje ovoj Kulturnoj ruti Vijeća Europe moglo imati značajan pozitivni utjecaj na Muzej grada Pregrade i Grad Pregradu, stoga vas pozivam da svojom odlukom podržite članstvo našega muzeja u ovoj prestižnoj europskoj zajednici.

S poštovanjem,

V. D. RAVNATELJA

dr. sc. Davor Špoljar

Dostaviti:

1. Naslovu.

2. Pismohrana, ovdje.