REPUBLIKA HRVATSKA

KRAPINSKO-ZAGORSKA ŽUPANIJA

GRAD PREGRADA

GRADSKI SAVJET MLADIH

**GODIŠNJE IZVJEŠĆE O RADU**

**SAVJETA MLADIH GRADA PREGRADE**

**ZA 2024. GODINU**

****

Savjet mladih  
Grada Pregrade

**Sadržaj**

[O SAVJETU MLADIH GRADA PREGRADE 3](#_Toc159514574)

[SJEDNICE SAVJETA MLADIH GRADA PREGRADE U 2024. GODINI 5](#_Toc159514575)

[AKTIVNOSTI SAVJETA MLADIH GRADA PREGRADE U 2024. GODINI 6](#_Toc159514576)

[AKTIVNOSTI U PODRUČJU ZDRAVLJA I ZDRAVSTVENE ZAŠTITE 6](#_Toc159514577)

[AKTIVNOSTI U PODRUČJU STANOVANJA, OBITELJI I EKONOMSKOG OSAMOSTALJENJA MLADIH 6](#_Toc159514578)

[AKTIVNOSTI U PODRUČJU AKTIVIZMA I INFORMIRANJA MLADIH 6](#_Toc159514579)

[AKTIVNOSTI U PODRUČJU PROVOĐENJA SLOBODNOG VREMENA, OBRAZOVANJA I KULTURE 7](#_Toc159514580)

[ZAKLJUČAK 8](#_Toc159514581)

# O SAVJETU MLADIH GRADA PREGRADE

Gradski savjet mladih Grada Pregrade (u daljnjem tekstu: Savjet mladih) osnovan je kao savjetodavno tijelo Grada Pregrade koje promiče i zagovara prava, potrebe i interese mladih na razini Grada.

Člankom 13. Zakona o savjetima mladih te člankom 13. Odluke o osnivanju Gradskog savjeta mladih Grada Pregrade propisan je djelokrug rada Savjeta mladih:

- raspravlja na sjednicama Savjeta mladih o pitanjima značajnim za rad Savjeta mladih te o pitanjima iz djelokruga Gradskog vijeća koji su od interesa za mlade,

- u suradnji s predsjednikom Gradskog vijeća inicira u Gradskom vijeću donošenje odluka od značaja za mlade, donošenje programa i drugih akata od značenja za unaprjeđivanje položaja mladih na području Grada, raspravu o pojedinim pitanjima od značenja za unaprjeđivanje položaja mladih na području Grada, te način rješavanja navedenih pitanja,

- putem svojih predstavnika sudjeluje u radu Gradskog vijeća prilikom donošenja odluka, mjera, programa i drugih akata od osobitog značenja za unaprjeđivanje položaja mladih na području Grada davanjem mišljenja, prijedloga i preporuka o pitanjima i temama od interesa za mlade,

- sudjeluje u izradi, provedbi i praćenju provedbe lokalnih programa za mlade, daje pisana očitovanja i prijedloge nadležnim tijelima o potrebama i problemima mladih, a po potrebi predlaže i donošenje programa za otklanjanje nastalih problema i poboljšanje položaja mladih,

- potiče informiranje mladih o svim pitanjima značajnim za unaprjeđivanje položaja mladih, međusobnu suradnju savjeta mladih u Republici Hrvatskoj te suradnju i razmjenu iskustava s organizacijama civilnoga društva i odgovarajućim tijelima drugih zemalja,

- predlaže i daje na odobravanje Gradskom vijeću program rada popraćen financijskim planom radi ostvarivanja programa rada Savjeta mladih,

- po potrebi poziva predstavnike tijela Grada na sjednice Savjeta mladih,

- potiče razvoj financijskog okvira provedbe politike za mlade i podrške razvoju organizacija mladih i za mlade, te sudjeluje u programiranju prioriteta natječaja i određivanja kriterija financiranja organizacija mladih i za mlade,

- obavlja i druge savjetodavne poslove od interesa za mlade.

Temeljni dokumenti za djelovanje Savjeta mladih su:

1. Zakon o Savjetima mladih (NN 41/14);
2. Odluka o osnivanju Gradskog savjeta mladih Grada Pregrade (Službeni glasnik Krapinsko-zagorske županije, 22/14);
3. Poslovnik o radu Gradskog savjeta mladih Grada Pregrade;
4. Gradski program za mlade 2021-2025;
5. Županijski program djelovanja za mlade;
6. Nacionalni program djelovanja za mlade;
7. Europska strategija za mlade.

Savjet mladih Grada Pregrade u četvrtom sazivu djeluje u sastavu:

1. Veronika Gajšak, predsjednica,
2. Josip Kolenko, zamjenik predsjednice,
3. Zvonimir Gretić, član,
4. Hrvoje Novak, član
5. Karlo Pasariček, član.

Program rada Savjeta mladih obuhvaća 4 programska područja:

1. Zdravlje i zdravstvena zaštita mladih;
2. Stanovanje, obitelj i ekonomsko osamostaljenje mladih;
3. Aktivizam i informiranje mladih;
4. Provođenje slobodnog vremena, kultura i obrazovanje mladih.

Aktivnosti Savjeta mladih usmjerene su na:

* Suradnju s Gradskim vijećem, Gradonačelnikom i predstavnicima tijela Grada
* Suradnju s organizacijama civilnog društva
* Praćenje provedbe Gradskog programa za mlade
* Nacionalne i međunarodne aktivnosti
* Suradnju s županijskim i lokalnim savjetima mladih
* Informiranje o aktivnostima Savjeta mladih Grada Pregrade

# SJEDNICE SAVJETA MLADIH GRADA PREGRADE U 2024. GODINI

Savjet mladih Grada Pregrade na svojim sjednicama raspravlja o politikama, aktivnostima i procesima koji za cilj imaju unaprjeđenje položaja mladih na području Grada Pregrade kao i unaprjeđenje kvalitete života mladih. U nastavku su najbitnije teme s održanih sjednica:

**9. SJEDNICA**

Na sjednici je usvojeno Izvješće o provedbi Gradskog programa za mlade za 2023. godinu te Izvješće o radu Savjeta mladih Grada Pregrade za 2023. godinu.

**10. SJEDNICA**

Na sjednici se raspravljalo o aktivnostima i sadržajima za mlade povodom *Ljeta u Pregradi* i tradicionalne manifestacije *Branje grojzdja*. Zaključeno je kako će se Savjet mladih uključiti u *Ljeto u Pregradi* organizacijom ljetnog kina, dok će u sklopu *Branja grojzdja* organizirati motoalku, besplatne *art&wine* i *paint&fun* radionice, pub-kviz te zabavni program za djecu.

**11. SJEDNICA**

Na sjednici je usvojen Program rada Savjeta mladih Grada Pregrade za 2025. godinu, kojim su definirane aktivnosti i ciljevi u 2025. godini.

# AKTIVNOSTI SAVJETA MLADIH GRADA PREGRADE U 2024. GODINI

## AKTIVNOSTI U PODRUČJU ZDRAVLJA I ZDRAVSTVENE ZAŠTITE

Savjet mladih redovito promiče zdrave stilove života i važne informacije o zdravstvenoj zaštiti na svojim društvenim mrežama te se uključuje u obilježavanje važnih datuma poput Svjetskog dana borbe protiv AIDS-a.

U travnju 2024. uz prigodni program i DJ-a otvorena je multifunkcionalna sportska građevina, čime se dodatno potiče mlade na bavljenje sportskim aktivnostima na otvorenom.

## AKTIVNOSTI U PODRUČJU STANOVANJA, OBITELJI I EKONOMSKOG OSAMOSTALJENJA MLADIH

U 2023. godini donesena je Odluka o mjerama, kriterijima i postupcima za poticanje rješavanja stambenog pitanja mladih na području grada Pregrade, zahvaljujući kojoj mladi ostvaruju financijsku potporu za kupnju, odnosno gradnju prve nekretnine. Dodjela financijskih potpora provela se i u 2024. godini, a predstavnici Savjeta mladih bili su uključeni u razmatranje i bodovanje prispjelih zahtjeva za ostvarivanje potpore.

## AKTIVNOSTI U PODRUČJU AKTIVIZMA I INFORMIRANJA MLADIH

Na inicijativu Savjeta mladih Grad Pregrada dao je na korištenje Srednjoj školi Pregrada LCD totem putem kojeg se mladi, osim o zdravlju i zdravim stilovima života, mogu informirati o važnim gradskim događanjima za mlade.

Savjet mladih na svojim društvenim mrežama kontinuirano promovira volontiranje i volonterske akcije te se svake godine uključuje u volonterske i ekološke akcije na području Grada Pregrade.

Na društvenim mrežama također dijelimo informacije o raspisivanju javnih poziva za dodjelu stipendija, sufinanciranje troškova smještaja i prehrane za učenike, objavljujemo informacije o važnim događanjima za mlade te prigodno obilježavamo važne međunarodne datume.

U 2024. godini također smo se, kao i prethodnih godina, uključili u organizaciju i provedbu participativnog proračuna za mlade „Uzmi pare i napravi nešto za mlade“.

## 

## AKTIVNOSTI U PODRUČJU PROVOĐENJA SLOBODNOG VREMENA, OBRAZOVANJA I KULTURE

**AKTIVNOSTI U SKLOPU *LJETA U PREGRADI***

Savjet mladih organizirao je u suradnji s Kućom Klajn iz Klanjca ljetno kino na Trgu Gospe Kunagorske. Prikazivao se film „Nosila je rubac črleni“, a za sve posjetitelje osigurane su besplatne grickalice i kokteli u suradnji s udrugom „Složno Gorjakovo“ .

Savjet mladih već godinama se zalaže za povratak kina u Pregradu, zbog čega organizaciju ljetnog kina smatramo odličnim korakom prema ostvarenju tog cilja te se još jednom pokazalo da je interes za kino u Pregradi doista velik.

**AKTIVNOSTI U SKLOPU MANIFESTACIJE *BRANJE GROJZDJA 2024*.**

U sklopu manifestacije *Branje grojzdja 2024.* Savjet mladih Grada Pregrade organizirao je besplatne *artt&wine* i *paint&fun* radionice, pub-kviz „Trs znanja“ u suradnji s *Kviz Express*, motoalku te zabavni program za djecu i mlade.

# ZAKLJUČAK

Tijekom 2024. godine nastavljena je uspješna suradnja Savjeta mladih Grada Pregrade s gradskim tijelima, Savjetom mladih Krapinsko-zagorske županije te brojnim organizacijama civilnog društva.

Realizirano je još nekoliko važnih mjera iz Gradskog programa za mlade, a posebice smo ponosni na nastavak potpore mladima u području stanovanja, obitelji i ekonomskog osamostaljenja mladih te na otvorenje multifunkcionalne sportske građevine, čime se potiče mlade na bavljenje sportskim aktivnostima.

Aktivno smo sudjelovali pri oblikovanju sadržaja za kvalitetno provođenje slobodnog vremena te poticali zdrave stilove života mladih.

Uključivanjem u rad Savjeta mladih, mladi utječu na kreiranje javnih politika koje se tiču njih samih, odnosno njihovih potreba i interesa, ali u konačnici i cjelokupne zajednice, a svoj smo rad i primjere dobre prakse imali priliku predstaviti i međunarodnim partnerima Grada Pregrade na projektu „Green IT Your Work“.

**Predsjednica Savjeta mladih Grada Pregrade**

**Veronika Gajšak**