Pregrada, 24.03.2025.

Broj: 60/2025.

**Predmet: Javna priznanja grada Pregrade**

Poštovani,

Upravni odbor Udruženja obrtnika Pregrada, Hum na Sutli, Desinić, na sjednici održanoj 17.03.2025 godine, usvojio je prijedlog kandidata za dodjelu Javnih priznanja grada Pregrade u kategoriji **plaketa i zahvalnica.**

Sukladno Odluci o dodjeli javnih priznanja, prijedlog je Upravnog odbora Udruženja obrtnika Pregrada, Hum na Sutli, Desinić za dodjelu

**Plakete**  - **Vlado Večerić, Pregrada, Vrhi Pregradski**

**Obrazloženje:**

Gospodin Vlado Večerić rođen je 05. travnja 1958. godine u Pregradi gdje je završio osnovnu školu. 1973. godine upisuje strukovnu autolakirersku školu u Grazu (Austrija) te po završetku srednjoškolskog obrazovanja ostaje raditi u Volkswagenovom servisu u Grazu. Za vrijeme svog školovanja i rada u Grazu igrao je nogomet za „Grazer Sportklub“ gdje je postigao zapažene sportske rezultate.

16. ožujka 1979. godine otvara autolakirersku radionu u Pregradi u kojoj je obavljao svoju djelatnost do umirovljenja 04.04.2020. godine.

Obnašao je dužnost člana Skupštine Udruženja obrtnika Pregrada, Hum na Sutli, Desinić u mandatnom razdoblju 2002. – 2006. godine, člana Upravnog odbora udruženja u dva mandata i Predsjednika Udruženja obrtnika u vremenu od 2015. – 2018 godine. Svo vrijeme bio je aktivan u radu Udruženja obrtnika i Obrtničke komore Krapinsko-zagorske županije gdje je u dva mandata bio predsjednik Odbora za društvene djelatnosti. U 2008. godini primio je, na prijedlog matičnog Udruženja obrtnika, brončano priznanje Obrtničke komore Krapinsko-zagorske županije.

U svoje slobodno vrijeme aktivno se bavio sportom te je u periodu od 1979. do 1989. godine odigrao preko tristo nogometnih utakmica za NK Pregrada i ONK Desinić. Također je godinama bio aktivan kao jedan od organizatora pregradskog fašnika te kao voditelj glumačke skupine „Pregradska brijačnica“.

Za svoj dosadašnji rad i doprinos široj zajednici nagrađivan je brojnim priznanjima.

**Zahvalnica – Igor Hustić vl. obrt za fitnes i sport TOP GYM, Pregrada**

Obrazloženje:

Igor Hustić rođen je 24.04.1989. godine, završio je Kineziološki fakultet 2014. godine te se zaposlio u Srednjoj školi Pregrada kao profesor tjelesne kulture i odgajatelj. U slobodno vrijeme bavio se avanturističkim turizmom te je bio skijaški trener. Pokretač je 2 gimnastička kluba i to u Pregradi i Krapini. Posvećenost, volja, trud oko više od 100 djece koji idu na gimnastiku je stvarno vrijedna da mu se zbog motivacije oda znak zahvalnosti.

Razna natjecanja u potpunosti su njegova inicijativa - djeca su toliko dobra da su nakon nekoliko natjecanja na regionalnoj razini bili zamoljeni da ne dolaze da i drugi dobe priliku pobijediti.

Svakodnevno ih priprema i u Pregradi i Krapini- vozi svu opremu kombijem da djeca mogu vježbati čim više.

Izuzetno je poduzetničkog duha, pa je tako 2024. godine registrirao obrt za fitnes i sport.

Mišljenja smo da sve navedeno zadovoljava kriterije za dodjelu priznanja grada Pregrade.

S poštovanjem,

**Predsjednica**

**UDRUŽENJA OBRTNIKA**

**Davorka Hohnjec v.r**.

Za točnost otpravka:

Tajnica udruženja obrtnika

Biserka Babić