POVIJESNA POSTROJBA KRAPINSKO-ZAGORSKE ŽUPANIJE

“KOSTELSKA PIŠTOLA - KEGLEVIĆEVA STRAŽA KOSTEL”

KOSTEL 7, 49218 PREGRADA

***Predsjednik: Mirko Cajhen***

***GSM predsjednik: 099/796 4126***

*E-mail predsjednik: mcajhen1@gmail.com*

*E-mail udruge: kegleviveca.straza.kostel@gmail.com*

[*www.kostelska-pistola.hr*](http://www.kostelska-pistola.hr)

*IBAN: HR2423600001101572872*

*OIB: 97586978536*

**Prijedlog za Javno priznanje za Plaketu Grada Pregrade– Gdin. Milan Flegar, predsjednik Povijesne postrojbe "Kostelska pištola - Keglevićeva straža Kostel" te predsjednik MO Kostel**

Gospodin Milan Flegar član je povijesne postrojbe „Kostelska pištola - Keglevićeva straža Kostel“ od 1991., a njen predsjednik bio je od 2000. do 2017. Od 2017. pa do 2021. godine obnaša dužnost zapovjednika, a 2021. godine ponovno je izabran za predsjednika udruge na mandat od 4 godine.

18.12.2008. godine „Kostelska pištola Keglevićeva straža – Kostel“ postala je počasna povijesna postrojba Krapinsko-zagorske županije. Za vrijeme mandata Milana Flegara postrojba je primljena u savez povijesnih postrojbi vojske RH dana 12.03.2001 godine, a Milan Flegar je danas i prvi dopredsjednik u Savezu. 25. veljače 2017. godine održana je skupština saveza u Pregradi, po prvi puta u Hrvatskom zagorju. Postrojba je također primljena 2016. godine u Savez povijesnih vojnih postrojbi EU – UEWHG, što je iznimno veliko postignuće, s obzirom na sve uvjete koje je nužno zadovoljiti za primanje u Savez. Svečano primanje održano je u siječnju 2016. godine u Beču, a Savez povijesnih vojnih postrojbi EU prepoznao je njegov rad, te je odlikovan medaljom Saveza.

Postrojba je organizator manifestacije „Kostelska Uskrsna pištola“, koja se svake godine održava u trajanju 10 uskrsnih dana, od „Velike Srijede“ do „Bijele nedjelje“. Manifestacija se temelji na povijesnom događaju – pucanju iz kubura tj. „streljanju iz pištola“. Običaj je uveo grof Keglević 1523. godine, vlasnik srednjevjekovne utvrde Kostelgrad. Naime njegova postrojba čuvala je Kristov grob u crkvi Sv. Emerika, a na sam Uskrs, u svitanje, pucala bi iz pištola te na taj način slavila Kristovo uskrsnuće. Običaj se proširio diljem Hrvatskog zagorja (na području grada Pregrade djeluje 7 kuburaških društava), ali i Hrvatske te regije. Postrojba u neprekinutom nizu njeguje taj običaj za kojeg je postrojba, zaslužujući trudu gospodina Flegara i suradnika, dobila potvrdu Ministarstva kulture o „nematerijalnom kulturnom dobru RH“ 2013. godine.

Postrojba ima svoje prostore u zgradi Područne škole Kostel, koji su za vrijeme mandata Milana Flegara adekvatno uređeni. Milan Flegar je također, za potrebe rada udruge, uredio prostoriju kraj župne crkve Sv. Emerika u Kostelu. Postrojba uređuje i njeguje okoliš crkve, te čisti i održava pristupne puteve i okoliš stare utvrde Kostelgrad.

Na inicijativu gosp. Flegara i uz pomoć članova povijesne postrojbe, obnovljeni su izvori vode u Kostelu, obnovljeno je i ograđeno staro nogometno igralište gdje se nalazi i natkriveni prostor sa klupama sa pečenjarom gdje se vrlo rado okupljaju mladi, probijen je put i uređena staza do samoga Kostelgrada koju koriste sami izletnici, ali i razne udruge od gljivara do planinara. Milan Flegar je i predsjednik Mjesnog odbora Kostel, te i kroz tu funkciju olakšava život mještana Kostela zalagajući se za asfaltiranje nerazvrstanih cesta i ostalih potreba. Kao vrlo važan dio svog rada Milan Flegar odredio je angažiranje mladih u samu udrugu, te na taj način povećao članstvo i omogućio kvalitetan prijenos kulturne tradicije i baštine sa starijih na nove, mlade generacije.

Kroz mnoga gostovanja diljem RH (od Dubrovnika, Bakra, Čakovca, Koprivnice, Požege, Osijeka, itd.) koja kroz godinu ostvaruju, gospodin Milan Flegar i povijesna postrojba „Kostelska pištola Keglevićeva straža – Kostel“ promiču običaj „streljanja iz pištola“, Grad Pregradu te Županiju Krapinsko – zagorsku. Za vrijeme predsjedničkog mandata Milana Flegara sklopljena su prijateljstva i savezi sa postrojbom iz Tomislavgrada, BIH te društvom iz Žužemberka, Slovenija, a postrojba nastupa i van RH. Osim gostovanja, gospodin Milan Flegar i članovi postrojbe svakog su proljeća, u sklopu manifestacije "Kostelska Uskrsna pištola" domaćini mnogobrojnim postrojbama iz RH, ali i šire. Na "Veliku Subotu", u sklopu uskrsnog tjedna, postrojba ugošćuje druge povijesne postrojbe, koje defiliraju ulicama Krapine te daju prijavak Županu. Na "Bijelu nedjelju", posljednji dan manifestacije, obilježava se Dan Grada Pregrade, u sklopu kojeg postrojba organizira svečani defile ulicama grada, predvodeći 20-tak povijesnih postrojbi, koje daju prijavak gradonačelniku.

Svojim aktivnim radom i zalaganjem, brojnim gostovanjima, ali i nazočnošću na raznolikim gradskim i županijskim događajima (kao i državnim, postrojba je sudjelovala prilikom inauguracije predsjednice) postrojba promiče kulturnu baštinu našeg kraja. U svojim povijesnim odorama (koje svake godine nadopunjuju i obnavljaju, sukladno povijesnim zapisima o obitelji Keglević) dostojni su promotori tradicijske baštine Hrvatskog zagorja, glasnogovornici kulture i njenog razvoja. Postrojba te njihov predsjednik česti su gosti u medijima, od članaka u novinama i portalima koji izvješćuju o svakom njihovom gostovanju ili skupštini, pa do radija i televizije, koje nikada ne propuštaju u svojim glavnim emisijama za Uskrs emitirati bar maleni isječak "Jutarnjice pod Kostelom".

Milan Flegar već je dobitnik mnogih nagrada i priznanja među kojima se ističu plaketa Krapinsko-zagorske županije za doprinos ugledu i promociji Krapinsko-zagorske županije u zemlji i svijetu, te dvije zahvalnice Grada Pregrade za doprinos čuvanju tradicije i kulturne promocije Grada Pregrade. Zadnje veliko priznanje gospodin Milan Flegar dobio je od Saveza Europskih povijesnih postrojbi (EGS) na Skupštini 5. regije EGS-a u gradiću Pszczyna (Poljska) kada je proglašen vitezom te primljen u Viteški red Sv. Sebastijana, a čiju investituru je predvodio belgijski princ Charles-Louis von Merode. G. Milan Flegar tako postaje jedan od 12 Hrvata koji su primili tu čast, a koji se dodjeljuje samo osobama koje su svojim izuzetnim radom pridonijele promicanju povijesnih vrijednosti u kršćanstvu, kulture u lokalnim sredinama te pridonijele u očuvanju europskih povijesnih i kulturnih vrijednosti. Svojim predanim radom gospodin Milan Flegar itekako je opravdao nominaciju za priznanje Grada Pregrade za Plaketu Grada Pregrade, a postrojbu u kojoj djeluje pretvorio je u kvalitetnog i dostojnog promotora svog kraja, županije i regije s kojom možemo biti ponosni što nam služi na čast i predstavlja nas diljem RH i Europe.

PPKZŽ „Kostelska pištola Keglevićeva straža-Kostel“

Zamjenik tajnika

Denis Flegar